Document ID: 32010R1249

REGULAMENTUL (UE) NR. 1249/2010 AL COMISIEI
din 22 decembrie 2010
de modificare a Regulamentului (CE) nr. 498/2007 de stabilire a unor norme detaliate pentru punerea în aplicare a Regulamentului (CE) nr. 1198/2006 al Consiliului privind Fondul european pentru pescuit
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 1198/2006 al Consiliului din 27 iulie 2006 privind Fondul european pentru pescuit (1), în special articolul 102,
întrucât:
(1)
Articolul 70 alineatul (1) litera (b) din Regulamentul (CE) nr. 1198/2006 al Consiliului prevede că statele membre sunt responsabile de prevenirea, identificarea și corectarea neregulilor și recuperarea sumelor plătite necuvenit și trebuie să adreseze Comisiei o notificare cu privire la acestea și să o informeze în legătură cu evoluția procedurilor administrative.
(2)
Având în vedere experiența acumulată de Comisie și de statele membre în privința aplicării Regulamentului (CE) nr. 1681/94 al Comisiei din 11 iulie 1994 privind neregulile și recuperarea sumelor plătite în mod necorespunzător în cadrul finanțării politicilor structurale, precum și organizarea unui sistem de informare în acest domeniu (2), procedurile de raportare în ceea ce privește monitorizarea neregulilor trebuie simplificate. În plus, pentru reducerea sarcinii administrative impuse statelor membre, este necesar să se stabilească mai exact tipul de informații de care are nevoie Comisia. În acest scop, informațiile privind sumele nerecuperabile și sumele agregate aferente neregulilor raportate trebuie incluse în declarația anuală care trebuie transmisă Comisiei în conformitate cu articolul 46 din Regulamentul (CE) nr. 498/2007 al Comisiei (3).
(3)
Procedurile de raportare a sumelor nerecuperabile trebuie să reflecte cu acuratețe obligațiile statelor membre prevăzute la articolul 70 din Regulamentul (CE) nr. 1198/2006, în special obligația de a proceda în mod eficace la recuperarea sumelor. De asemenea, este oportună simplificarea procedurilor prin intermediul cărora Comisia monitorizează îndeplinirea obligațiilor respective pentru ca ele să devină mai eficace și mai rentabile.
(4)
În aplicarea articolului 60 din Regulamentul (CE) nr. 1198/2006, trebuie să se specifice în mod clar că autoritatea de certificare este responsabilă cu ținerea unei evidențe contabile complete, care să conțină în mod concret sumele raportate Comisiei ca fiind afectate de nereguli în conformitate cu articolul 55 din Regulamentul (CE) nr. 498/2007.
(5)
Pentru garantarea unui flux de informații eficient privind neregulile și evitarea suprapunerii diferitelor puncte de contact, este oportună gruparea într-un singur articol a dispozițiilor privind cooperarea cu statele membre.
(6)
Prin urmare, Regulamentul (CE) nr. 498/2007 trebuie modificat în consecință.
(7)
Măsurile prevăzute în prezentul regulament sunt conforme cu avizul Comitetului Fondului european pentru pescuit,
ADOPTĂ PREZENTUL REGULAMENT:
Articolul 1
Regulamentul (CE) nr. 498/2007 se modifică după cum urmează:
1.
La articolul 40, se adaugă următorul alineat (4):
„(4) În înregistrările contabile ținute în conformitate cu articolul 60 litera (f) din regulamentul de bază, orice sumă legată de o neregulă semnalată Comisiei în temeiul articolului 55 este identificată cu ajutorul numărului de referință atribuit neregulii respective sau prin orice altă metodă corespunzătoare.”
2.
Articolul 46 se modifică după cum urmează:
(a)
alineatul (2) se modifică după cum urmează:
(i)
teza introductivă se înlocuiește cu următorul text:
„Până la 31 martie a fiecărui an, autoritatea de certificare depune la Comisie o declarație în conformitate cu modelul stabilit în anexa X pentru fiecare axă prioritară a programului operațional, menționând:”;
(ii)
litera (b) se înlocuiește cu următorul text:
„(b)
sumele recuperate care au fost deduse din declarațiile de cheltuieli depuse pe parcursul anului anterior;”;
(iii)
se adaugă litera (d), după cum urmează:
„(d)
o listă a sumelor pentru care s-a stabilit pe parcursul anului anterior că nu pot fi recuperate sau că nu este probabil să fie recuperate, clasificate în funcție de anul în care au fost emise ordinele de recuperare.”;
(iv)
se adaugă următoarele paragrafe:
„În sensul primului paragraf, literele (a), (b) și (c), sumele agregate aferente neregulilor semnalate Comisiei în conformitate cu articolul 55 se pun la dispoziție pentru fiecare axă prioritară.
În sensul primului paragraf litera (d), orice sumă aferentă unei nereguli semnalate Comisiei în conformitate cu articolul 55 se identifică prin intermediul numărului de referință al neregulii respective sau prin orice altă metodă corespunzătoare.”;
(b)
se inserează următoarele alineate (2a) și (2b):
„(2a) Pentru fiecare sumă menționată la alineatul (2) litera (d), autoritatea de certificare indică dacă solicită suportarea contribuției UE de la bugetul general al Uniunii Europene.
Contribuția UE este suportată de la bugetul general al Uniunii Europene dacă, în termen de un an de la data depunerii declarației, Comisia nu a efectuat niciuna dintre următoarele acțiuni:
(a)
solicită informații în aplicarea articolului 70 alineatul (2) din regulamentul de bază;
(b)
informează în scris statul membru asupra intenției sale de a deschide o anchetă cu privire la suma respectivă;
(c)
solicită statului membru să continue procedura de recuperare.
Termenul de un an nu se aplică în cazurile de fraudă constatată sau de suspiciune de fraudă.
(2b) În scopul declarației menționate la alineatul (2), statele membre care nu au adoptat moneda euro până la data depunerii declarației convertesc sumele din moneda națională în euro utilizând cursul de schimb menționat la articolul 95 alineatul (3) din regulamentul de bază. Dacă sumele sunt legate de cheltuieli înregistrate în contabilitatea autorității de certificare pe o durată de peste o lună, se poate utiliza cursul de schimb din luna pe parcursul căreia au fost înregistrate ultimele cheltuieli.”
3.
Articolul 55 se modifică după cum urmează:
(a)
la alineatul (1), al doilea paragraf, literele (l)-(o) se înlocuiesc cu următorul text:
„(l)
cheltuielile eligibile totale și contribuția publică aprobate pentru operațiune, împreună cu suma corespondentă a contribuției UE;
(m)
cheltuielile și contribuția publică certificate Comisiei care sunt afectate de neregulă și suma corespondentă a contribuției UE periclitate;
(n)
în cazul unei suspiciuni de fraudă și dacă nu s-a efectuat nicio plată din contribuția publică către persoane sau alte entități identificate în conformitate cu litera (k), sumele care ar fi fost plătite necuvenit dacă nu s-ar fi constatat neregula;
(o)
codul regiunii sau al zonei în care operațiunea a fost situată sau a avut loc, precizând nivelul NUTS sau în alt mod;”;
(b)
la alineatul (2), primul paragraf, literele (b) și (c) se înlocuiesc cu următorul text:
„(b)
cazurile semnalate autorității de gestionare sau autorității de certificare în mod voluntar de către beneficiar, înainte de a fi descoperite de una dintre aceste autorități, fie anterior, fie ulterior includerii cheltuielilor în cauză într-o declarație certificată transmisă Comisiei;
(c)
cazuri care sunt depistate și corectate de autoritatea de gestionare sau de autoritatea de certificare anterior includerii cheltuielilor în cauză într-o declarație de cheltuieli transmisă Comisiei.”;
(c)
alineatul (3) se înlocuiește cu următorul text:
„(3) În cazul în care anumite informații menționate la alineatul (1), în special informațiile referitoare la practicile utilizate la săvârșirea neregulii și la metoda prin care aceasta a fost constatată, nu sunt disponibile sau trebuie rectificate, statele membre vor furniza, în măsura posibilului, informațiile lipsă sau corectate odată cu transmiterea către Comisie a rapoartelor trimestriale ulterioare privind neregulile.”
4.
Articolul 57 se înlocuiește cu următorul text:
„Articolul 57
Notificarea activității de monitorizare
(1) Pe lângă informațiile menționate la articolul 55 alineatul (1), statele membre transmit Comisiei, în termen de două luni de la sfârșitul fiecărui trimestru, făcând trimitere la orice raport anterior întocmit în temeiul articolului respectiv, informații detaliate privind deschiderea, încheierea sau abandonarea oricărei proceduri care vizează impunerea unor sancțiuni administrative sau penale în raport cu neregulile notificate, precum și rezultatele acestor proceduri.
În ceea ce privește neregulile pentru care au fost impuse sancțiuni, statele membre indică, de asemenea:
(a)
dacă sancțiunile sunt de natură administrativă sau penală;
(b)
dacă sancțiunile sunt o consecință a nerespectării legislației UE sau a legislației naționale;
(c)
o referință la dispozițiile în care sunt fixate sancțiunile;
(d)
dacă a fost constatată o fraudă.
(2) La cererea scrisă a Comisiei, statul membru furnizează informații referitoare la o neregulă specifică sau la un grup specific de nereguli.”
5.
Articolul 60 se modifică după cum urmează:
(a)
titlul se înlocuiește cu următorul text:
„Cooperarea cu statele membre”;
(b)
alineatul (2) se înlocuiește cu următorul text:
„(2) Fără a aduce atingere contactelor menționate la alineatul (1), în cazul în care Comisia estimează că, ținând cont de natura neregulii, ar putea apărea practici identice sau similare în alte state membre, ea semnalează problema Comitetului consultativ pentru coordonarea în domeniul combaterii fraudei instituit prin Decizia 94/140/CE a Comisiei (4).
Comisia informează în fiecare an respectivul comitet și comitetul menționat la articolul 101 din regulamentul de bază în privința ordinului de mărime al neregulilor constatate care afectează fondul și a diferitelor categorii de nereguli, defalcate pe tip și număr.
6.
Articolul 62 se elimină.
7.
Articolul 63 se modifică după cum urmează:
(a)
la alineatul (1), se elimină al doilea, al treilea și al patrulea paragraf;
(b)
alineatul (2) se înlocuiește cu următorul text:
„(2) Statele membre care nu au adoptat moneda euro până la data depunerii raportului prevăzut la articolul 55 alineatul (1) convertesc sumele din moneda națională în euro utilizând cursul de schimb menționat la articolul 95 alineatul (3) din regulamentul de bază.
Atunci când sumele sunt legate de cheltuieli înregistrate în contabilitatea autorității de certificare pe o durată de peste o lună, se poate utiliza cursul de schimb din luna pe parcursul căreia au fost înregistrate ultimele cheltuieli. În cazul în care cheltuielile nu au fost înregistrate în contabilitatea autorității de certificare, se utilizează cel mai recent curs de schimb contabil publicat în format electronic de Comisie.”
8.
Anexa X se înlocuiește cu anexa la prezentul regulament.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 22 decembrie 2010.

Labels: 15
19
6